|  |  |
| --- | --- |
| Regulativ om veje, torve og pladser i Vordingborg Kommune  |  |

|  |
| --- |
|  |
|  |
| vordingborg.dk |

|  |
| --- |
| **Vordingborg Kommune**Mønsvej 1304760 Vordingborg |

**FORORD**

Den måde, vi indretter vores byrum på, er et udtryk for den fælles holdning, vi har til byens karakter. Både over for os selv, og over for turister og andre gæster. Samtidig har butikker mv. et ønske om at kunne udnytte fortove til fx at placere reklameskilte og udstille varer.

Privatpersoner og virksomheder, som ønsker at benytte offentlige veje, torve og pladser til aktiviteter, skal som udgangspunkt altid søge om en forudgående tilladelse til aktiviteten hos vejmyndigheden. Reglerne om, hvordan der skal søges om tilladelse, står i vejloven.

Desuden kan aktiviteterne være reguleret i andre regelsæt. Etablering af faste konstruktioner, som fx en terrasse, kan kræve byggetilladelse, og lokalplanen for området kan fastsætte regler om, hvilke lys, markiser og skilte, en virksomheder kan opsætte på en ejendoms facade. Hvis aktiviteten ikke direkte er nævnt i dette regulativ, kan der være et krav om tilladelse fra kommunen, før aktiviteten kan sættes i gang.

Ifølge Regulativ om veje, torve og pladser i Vordingborg Kommune kan visse aktiviteter på offentlige vejarealer foregå uden tilladelse, så længe de ikke er til gene for andre. Lempelserne gælder dog kun på de offentlige veje, som Vordingborg Kommune er vejmyndighed for.

De aktiviteter, som efter regulativet ikke kræver tilladelse, er først og fremmest udstilling af varer og reklameskilte på fortovet foran virksomheder (butikker). Hvis aktiviteten kræver afspærring af en vej mv., eller tilladelse efter anden lovgivning, skal der altid søges om en forudgående tilladelse til at råde over vejarealet. Alle aktiviteter på private fællesveje kræver tilladelse.

Desuden er det ifølge regulativet tilladt at opsætte mindre plakater for arrangementer, som fx cirkus eller kræmmermarkeder, i lygtepæle, uden forudgående tilladelse. Regulativet fastsætter en række vilkår for, hvordan plakaterne skal hænge.

Regulativet administreres af Vordingborg Kommune, Afdeling for Trafik, Park og Havne, i samarbejde med Sydsjællands og Lolland-Falsters Politi.

**INDHOLDSFORTEGNELSE**

[1. Aktiviteter, som ikke kræver forudgående tilladelse 4](#_Toc482703895)

[1.1 udstilling af varer mv. og reklame på fortovet foran erhvervsdrivendes forretningssteder 4](#_Toc482703896)

[1.2 Særlige krav til parasoller, skilte, bannere mv. 5](#_Toc482703897)

[1.3. Plakater med reklame for arrangementer 5](#_Toc482703898)

[1.3.1 Vilkår for at ophænge plakater uden forudgående tilladelse 5](#_Toc482703899)

[1.3.2 Vordingborg Kommune kan nedtage plakater 6](#_Toc482703900)

[2. Vejledning om Aktiviteter, som kræver forudgående tilladelse 7](#_Toc482703901)

[2.1 Eksempler på aktiviteter, som kræver forudgående tilladelse 7](#_Toc482703902)

[2.2 Digital ansøgning 7](#_Toc482703903)

[3. Ikrafttrædelse 8](#_Toc482703904)

[Bilag 1: relevant lovgivning 9](#_Toc482703905)

# Aktiviteter, som ikke kræver forudgående tilladelse

## udstilling af varer mv. og reklame på fortovet foran erhvervsdrivendes forretningssteder

Erhvervsdrivende kan uden tilladelse benytte fortovet foran ejendommen, hvor virksomheden har forretningssted (butik), til at udstille varer og opstille reklame for virksomheden.

Udstilling af varer m.v. kan fx være stativer med tøj, mindre borde med varer, kurve, kasser, og affaldsbeholdere. Reklame for virksomheden kan fx være mindre skilte eller bannere.

Udstilling af varer mv. og reklame for virksomheder kan ske på følgende betingelser:

1. Ejendommen skal ligge i bymæssig bebyggelse på en offentlig vej, som administreres af Vordingborg Kommune.
2. Virksomheden må benytte fortovet i hele ejendommens facadelængde. Hvis flere virksomheder i samme ejendom ønsker at benytte fortovet, må hver virksomhed kun benytte den del af fortovet, som ligger ud for eget forretningssted.
3. Butikker og andre virksomheder i side- og baghuse må opstille reklameskilte og -bannere på fortovet langs ejendommens facade.
4. Udstillede varer mv. og reklame for virksomheden må ikke være til gene for færdslen på fortov, cykelsti eller vej. Der skal friholdes et gangareal på fortovet, som sikrer, at fodgængere og bevægelseshandicappede kan færdes uhindret på fortovet.
5. Udstillede varer mv. og reklame for virksomheden må kun stå på fortovet i virksomhedens åbningstid.
6. Udstillede varer mv. og reklame for virksomheden må ikke opstilles inden for en afstand af 0,5 meter til træer, blomsterkummer, bænke, Vordingborg Kommunens affaldskurve, vejskilte mv.
7. Udstillede varer mv. og reklame for virksomheden må ikke dække over kloakdæksler, afløbsriste, flaghuller mv.
8. Udstillingen af varer mv. og reklame for virksomheden må ikke ske på en måde, som kan skade fortovets belægning.
9. Vordingborg Kommune kan kræve, at fortovet ryddes for genstande, hvis kommunen skal benytte arealet til andre formål. Det kan både være i en kortere periode, fx i forbindelse med større arrangementer og reparationer af vej, fortov mv. Eller permanent, fx hvis fortovet indsnævres eller nedlægges.
10. Vordingborg Kommune kan give påbud til virksomheden om, at varer mv. og reklame for virksomheden fjernes eller flyttes, hvis det er til gene for færdslen på vejen, fortovet eller cykelstien.

## Særlige krav til parasoller, skilte, bannere mv.

I tættere bebyggede områder kan parasoller, skilte, bannere mv. stilles på fortovet ud for en virksomheds forretningssted, hvis følgende betingelser er overholdt:

1. De skal fastgøres i en flytbar fod.
2. De må ikke række ud over kørebane eller cykelsti.
3. Skærmen på en parasol skal være mindst 2,20 meter over gadeniveau.

Hvis parasollen eller banneret mv. skal sættes i en bøsning i fortovet, kræver det en tilladelse fra Vordingborg Kommune. Virksomheden skal selv betale udgifterne i den forbindelse, og arbejdet skal udføres af Vordingborg Kommune.

Ubenyttede bøsninger skal lukkes med et dæksel, der er i niveau med den øvrige gadebelægning.

Genetablering af bøsning ved fx omlægning af belægning, hvor bøsningen ikke kan genbruges, betales af virksomheden.

Etablerede flaghuller, som bruges til flagallé på vejen, må ikke benyttes til parasoller, bannere mv. eller til andre flag, end dem, som benyttes til flagallén.

## Plakater med reklame for arrangementer

##

## 1.3.1 Vilkår for at ophænge plakater uden forudgående tilladelse

Plakater med reklame for arrangementer, som fx cirkus, kræmmermarked og tivoli, kan opsættes uden tilladelse på følgende vilkår:

1. Plakater må kun opsættes på offentlige veje, som ligger inden for tættere bebygget område (områder inden for byskilt, E55 tavle), og som Vordingborg Kommune er vejmyndighed for.
2. Plakaterne må ophænges på master til gadelys.
3. Plakaterne skal fastgøres med ikke-metallisk binding, fx plastikstrips eller snor.
4. Plakaterne skal ophænges forsvarligt og på en sådan måde, at de ikke dækker for autoriseret afmærkning, herunder færdselstavler, vejvisningstavler eller lignende udstyr, forhindrer hensigtsmæssige oversigtsforhold eller i øvrigt udgør en fare for trafiksikkerheden.
5. Plakaterne må tidligst opsættes 10 dage før arrangement starter.
6. Plakaterne skal nedtages senest 3 dage efter arrangementet er afsluttet. Materialer til brug for ophængning af plakater skal fjernes ved nedtagning.
7. Plakaterne skal være opklæbet på en vejrbestandig plade. Plakat og plade må maksimalt måle 1 m2.

Det er ikke tilladt at opsætte plakater uden forudgående tilladelse følgende steder:

1. Uden for tættere bebyggede områder (uden for byskilt, E55).
2. På private fællesveje.
3. På højspændingsmaster, træer, broer, bygværker, portaler, transformerstationer, kabel skabe, buslæskure og lignende.
4. Tættere end 50 meter fra rundkørsler, vejkryds, lysreguleringer eller anden signalregulering.
5. Hen over kørebanearealer.
6. På særlige konstruktioner, stativer, pæle, jordspyd eller lignende, der opsættes til lejligheden.
7. På samme indretning som autoriseret afmærkning, herunder færdselstavler, visningstavler o.l.
8. Nærmere end 0,5 m fra kørebanekant eller 0,3 m fra cykelstikant målt fra nærmeste kant af plakaten.

## 1.3.2 Vordingborg Kommune kan nedtage plakater

Vordingborg Kommune nedtager straks plakater, som ikke er opsat i overensstemmelse med regulativet, eller som i øvrigt udgør en gene eller fare for trafiksikkerheden. Den, der er ansvarlig for at plakaten er hængt op, skal betale kommunens udgifter til nedtagningen.

Plakater, som ikke er nedtaget senest 3 dage efter arrangement er afholdt, nedtages af Vordingborg Kommune. Den ansvarlige for plakaterne skal betale kommunens udgifter i den forbindelse.

Plakater, som Vordingborg Kommune har nedtaget, kan afhentes hos Trafik og Park, Mønsvej 130, 4760 Vordingborg. Hvis plakaterne ikke er afhentet senest en måned efter arrangementet er afholdt, destrueres de.

# Vejledning om Aktiviteter, som kræver forudgående tilladelse

## Eksempler på aktiviteter, som kræver forudgående tilladelse

Alle andre aktiviteter på offentlige veje, torve og pladser, end dem, som er nævnt i kapitel 1, kræver en tilladelse fra Vordingborg Kommune. Desuden skal politiet give sit samtykke til aktiviteten.

Eksempler på aktiviteter, som kræver tilladelse:

1. Genstande, som skal stå permanent på fortovet, herunder terrasser, cykelstativer, automater mv.
2. Juleudsmykning langs og hen over offentlige veje.
3. Opgravning og fjernelse af belægning.
4. Opsætning af borde, stole bænke mv. til udendørsservering af mad og drikkevarer.
5. Afspærring af vejarealer, herunder fortove og pladser.
6. Arrangementer, herunder loppemarkeder, gågadedag, musikfestivaler, sportsevents mv.
7. Stadepladser.
8. Aktiviteter, som også kræver tilladelse fra andre myndigheder.
9. Alle aktiviteter på private fællesveje.

På Vordingborg Kommunes hjemmeside, [www.vordingborg.dk](http://www.vordingborg.dk), kan du læse mere om, hvordan du søger tilladelse til at råde over et vejareal.

## Digital ansøgning

Ifølge vejloven skal alle ansøgninger om råden over offentlige veje, torve og pladser ske digitalt på www.virk.dk.

Kommunen skal som udgangspunkt afvise ansøgninger, som modtages på anden måde, fx ved personlig henvendelse eller med e-mail.

Kun I særlige tilfælde kan kommunen vælge at behandle en ansøgning, som ikke er modtaget gennem Virk.dk.

På Vordingborg Kommunes hjemmeside [www.vordingborg.dk](http://www.vordingborg.dk) findes et link til selvbetjeningsløsningen på Virk.dk.

# Ikrafttrædelse

Kommunalbestyrelsen i Vordingborg Kommune har den 21. juni 2018 vedtaget regulativet efter regler i bekendtgørelse nr. 1475 af 3. december 2015 om særlig råden over vejarealer.

Sydsjællands og Lolland-Falsters Politi har godkendt regulativet, inden Kommunalbestyrelsen vedtog det. Regulativet har desuden som udkast være i offentlig høring fra den 13. marts 2015 til den 11. maj 2015 og igen fra den 23. marts 2018 til den 14. maj 2018.

Regulativet træder i kraft den 1. juli 2018. Regulativet erstatter følgende regulativer:

1. Torvereglement for Møns kommune, som trådte i kraft den 1. januar 2000.
2. Vedtægt for Torvehandlen i Præstø, som trådte i kraft den 1. april 1994.
3. Regulativ for Algade m.fl., som trådte i kraft den 17. maj 2004 og blev revideret i april 2005.
4. Regulativ for ophængning af midlertidige plakater o. lign. i Vordingborg Kommune, godkendt af teknikudvalget den 8. februar 2011.

# Bilag 1: relevant lovgivning

# Lov nr. 1520 af 27. december 2014 om offentlige veje (vejloven)

I vejlovens §§ 80-81, § 83 og § 89 er fastsat de nærmere regler om, hvordan borgere og virksomheder kan få lov til at benytte kommunens fortove, veje og pladser. I loven kaldes det råden over vejarealer.

*Genstande m.v. på vejarealet*

**§ 80.** Det offentlige vejareal kan med vejmyndighedens tilladelse anvendes til

1) varig eller midlertidig anbringelse af affald, containere, materiel, materialer, løsøregenstande, skure, skurvogne, boder, automater, skilte, reklamer, hegn el.lign.,

2) anbringelse af køretøjer med henblik på salg eller udlejning eller

3) anbringelse af køretøjer i forbindelse med reparation, påfyldning af drivmidler, rengøring el.lign., når dette sker som led i erhvervsmæssig virksomhed.

*Stk. 2.* Vejmyndigheden kan opkræve betaling for brug af vejarealet, når udnyttelse sker i et forretningsmæssigt øjemed.

*Stk. 3.* Transportministeren kan undtage visse former for råden over vejarealet fra kravet om tilladelse efter stk. 1 og kan bemyndige vejmyndigheden til at fastsætte nærmere regler for disse former for råden over vejarealet. Vejmyndigheden skal forhandle med politiet om de nærmere regler og derefter offentliggøre dem.

**§ 81.** Vejmyndigheden kan udstede påbud om fjernelse af genstande m.v., hvis disse er anbragt på vejarealet uden tilladelse efter § 80 og der ikke efterfølgende kan meddeles tilladelse.

*Stk. 2.* Vejmyndigheden kan fjerne genstande m.v. for den pågældendes regning, såfremt et påbud efter stk. 1 ikke efterkommes.

*Stk. 3.* Vejmyndigheden og politiet kan straks og uden forudgående påbud fjerne genstande m.v. for den pågældendes regning, når genstandene m.v. er til ulempe eller til fare for færdslen.

Digital ansøgningsprocedure

§ 83. Ansøgning efter § 73, stk. 1-4, § 80, stk. 1, og § 82 skal indgives til vejmyndigheden ved anvendelse af den digitale løsning, som vejmyndigheden stiller til rådighed (digital selvbetjening). Ansøgninger, der ikke indgives ved digital selvbetjening, afvises af vejmyndigheden, jf. dog stk. 2 og 3.

Stk. 2. Vejmyndigheden skal, hvis den finder, at der foreligger særlige forhold, der gør, at ansøgeren ikke må forventes at kunne anvende digital selvbetjening, tilbyde, at ansøgningen kan indgives på anden måde end ved digital selvbetjening efter stk. 1. Vejmyndigheden bestemmer, hvordan en ansøgning omfattet af 1. pkt. skal indgives, herunder om den skal indgives mundtligt eller skriftligt.

Stk. 3. Vejmyndigheden kan helt ekstraordinært ud over i de tilfælde, der er nævnt i stk. 2, undlade at afvise en ansøgning, der ikke er indgivet ved digital selvbetjening, hvis der ud fra en samlet økonomisk vurdering er klare fordele for vejmyndigheden ved at modtage ansøgningen på anden måde end digitalt.

Stk. 4. En digital ansøgning anses efter denne lov for at være kommet frem, når den er tilgængelig for vejmyndigheden.

*Forhandling med politiet*

**§ 89.** Inden der gives tilladelse efter §§ 73, 80, 82, 86 og 88, skal vejmyndigheden forhandle med politiet.

# Bekendtgørelse nr. 1475 af 3. december 2015 om særlig råden over vejareal

Ifølge bekendtgørelse, kan kommunen bestemme, at visse typer af aktiviteter ikke kræver tilladelser. Bekendtgørelse har følgende ordlyd:

Øverst på formularen

**§ 1.** Vejmyndighederne kan for de offentlige veje, der hører under deres administration, træffe beslutning om, at visse former for særlig råden over vejareal, som falder ind under de kategorier, der er oplistet i stk. 3, ikke kræver tilladelse efter lov om offentlige veje m.v. § 80, stk. 1.

*Stk. 2.* Vejmyndighederne kan beslutte, at visse former for særlig råden over vejareal, der ikke kræver tilladelse, jf. stk. 1 og 3, skal gælde for bestemte geografiske områder, i nærmere perioder eller for nærmere tidsrum, for enkelte vejstrækninger, på særlige typer af veje, eksempelvis gågader, eller for kombinationer af disse afgrænsninger.

*Stk. 3.* Der kan træffes beslutning efter stk. 1 for følgende typer af særlig råden over vejareal, som ellers ville kræve tilladelse efter lov om offentlige veje m.v. § 80, stk. 1:

1) Særlig råden over vejareal i forretningsmæssigt øjemed.

2) Opsætning af mindre skilte, reklamer el. lign., i det omfang dette ikke er i strid med forbuddet i naturbeskyttelseslovens § 21.

3) Afholdelse af private eller delvist private arrangementer som gadefester, koncerter, kulturelle arrangementer, sportsbegivenheder, loppemarkeder el. lign.

4) Særlig råden over vejarealet i forbindelse med levering af vand, varme, el el. lign.

5) Opsætning af cykelstativer.

6) Anbringelse af byggematerialer, stilladser, containere, skurvogne el. lign.

*Stk. 4.* Særlig råden over vejareal, som kræver særlig vejafmærkning eller tilladelser fra andre myndigheder, kan ikke undtages fra kravet om tilladelse i lov om offentlige veje m.v. § 80, stk. 1.

**§ 2.** Vejmyndighederne fastsætter efter forhandling med politiet nærmere regler (regulativer) om beslutningerne efter stk. 1 og offentliggør disse.

*Stk. 2.* Opkræver vejmyndigheden betaling for den særlige råden over vejareal, jf. lov om offentlige veje m.v. § 80, stk. 2, skal dette fremgå af regulativet med oplysning om, hvordan betalingen udregnes, og efter hvilke kriterier betaling pålægges.

**§ 3.** Bekendtgørelsen træder i kraft 1. januar 2016.

*Stk. 2.* Bekendtgørelse nr. 879 af 12. december 1986 om anbringelse af beholdere og lignende genstande på vej ophæves.

# Lovbekendtgørelse nr. 1234 af 4. november 2017 om private fællesveje (privatvejsloven)

Privatvejslovens § 66 indeholder regler om brug af vejarealer, som svarer til dem, som er fastsat i vejlovens §§ 80 og 81.

Anden brug af vejareal

§ 66. På arealer, der er privat fællesvej, kræver det kommunalbestyrelsens godkendelse

1) varigt eller midlertidigt at anbringe affald, materiel, materialer, løsøregenstande, ikkeindregistrerede køretøjer, skure, skurvogne, containere, boder, automater, skilte, hegn el.lign. ,

2) at anbringe køretøjer med henblik på salg eller udlejning uden fører og

3) som led i erhvervsvirksomhed at anbringe køretøjer i forbindelse med reparation, påfyldning af drivmidler, rengøring el.lign.

Stk. 2. Transportministeren kan undtage visse former for råden over vejarealet fra kravet om en tilladelse efter stk. 1 og kan bemyndige vejmyndigheden til at fastsætte nærmere regler for disse former for råden over vejarealet. Vejmyndigheden skal offentliggøre de nærmere regler.

Stk. 3. Før godkendelse efter stk. 2 skal kommunalbestyrelsen forhandle med politiet.

Stk. 4. Kommunalbestyrelsen kan for den pågældendes regning fjerne genstande m.v., jf. stk. 1, der er anbragt på en privat fællesvej uden kommunalbestyrelsens godkendelse, hvis den pågældende ikke efterkommer et påbud om at fjerne disse.

Stk. 5. Er det anbragte til ulempe for færdslen, kan kommunalbestyrelsen eller i påtrængende tilfælde politiet fjerne det anbragte for den pågældendes regning uden forudgående påbud.

Nederst på formularen

|  |
| --- |
| **Vordingborg Kommune**Postboks 200Mønsvej 1304760 VordingborgTlf. 55 36 36 36 |